## **การพัฒนารายวิชาความเป็นผู้ประกอบการสร้างสรรค์ สำหรับนักศึกษาหลักสูตรศิลปะการแสดง คณะศิลปกรรมศาสตร์ มหาวิทยาลัยราชภัฏสวนสุนันทา**

**Development of Creative Entrepreneurship Course for Performing Arts Program’s Students, Faculty of Fine and Applied Arts,**

**Suan Sunandha Rajabhat University**

**สรร ถวัลย์วงศ์ศรี และ พัชรา วาณิชวศิน**
Sun Tawalwongsri\* and Patchara Vanichvasin\*\*

สาขาวิชาการศึกษาเพื่อพัฒนาความเป็นผู้ประกอบการ คณะศึกษาศาสตร์ มหาวิทยาลัยเกษตรศาสตร์
 Email: sun.t@ku.th \* and feduprv@ku.ac.th \*\*

**บทคัดย่อ**

การวิจัยครั้งนี้มีวัตถุประสงค์ 1) เพื่อศึกษาสภาพการจัดการเรียนรู้ความเป็นผู้ประกอบการสร้างสรรค์ 2) เพื่อพัฒนารายวิชาความเป็นผู้ประกอบการสร้างสรรค์ และ 3) เพื่อประเมินคุณภาพรายวิชาความเป็นผู้ประกอบการสร้างสรรค์ เครื่องมือวิจัยประกอบด้วยแบบวิเคราะห์และสังเคราะห์ข้อมูล และแบบประเมินคุณภาพรายวิชา สถิติที่ใช้ ได้แก่ การวิเคราะห์เนื้อหา ค่าเฉลี่ยและส่วนเบี่ยงเบนมาตรฐาน ผลการวิจัยพบว่า 1) ผลการศึกษาสภาพการจัดการเรียนรู้ความเป็นผู้ประกอบการสร้างสรรค์มี 4 ด้าน ได้แก่ ด้านหลักสูตรที่ยังไม่ตอบโจทย์ความต้องการ ด้านการจัดเรียนการสอนที่ยังไม่มีการสอนทักษะความเป็นผู้ประกอบการสร้างสรรค์อย่างมีประสิทธิภาพ ด้านทรัพยากรแหล่งเรียนรู้ที่ยังขาดองค์ความรู้เกี่ยวกับความเป็นผู้ประกอบการสร้างสรรค์และด้านการวัดและประเมินผลที่เน้นวัดเชิงวิชาการและไม่หลากหลาย 2) ผลการพัฒนารายวิชาความเป็นผู้ประกอบการสร้างสรรค์ตาม**กรอบมาตรฐานคุณวุฒิระดับอุดมศึกษาแห่งชาติในรูปแบบของมคอ. 3** ประกอบด้วย 7 หมวด ได้แก่ 1.ข้อมูลทั่วไป 2.จุดประสงค์และวัตถุประสงค์ 3. ลักษณะการดำเนินงานรายวิชา 4. การพัฒนาผลการเรียนรู้ 5. แผนการสอนและการประเมินผล 6.ทรัพยากรประกอบการเรียนการสอน และ 7. การประเมินและปรับปรุงการดำเนินงานรายวิชา และ 3) ผลการประเมินคุณภาพรายวิชาพบว่า มีค่าเฉลี่ยรวมอยู่ในระดับมากที่สุด (x̄= 4.54, S.D. = 0.52) โดยหมวด 5 แผนการสอนและการประเมินผลมีค่าเฉลี่ยสูงที่สุด (x̄ = 4.80, S.D. = 0.55) รองลงมาได้แก่หมวดที่ 1.ข้อมูลทั่วไป หมวดที่ 2.จุดประสงค์และวัตถุประสงค์ หมวดที่ 3 ลักษณะการดำเนินงานรายวิชา หมวดที่ 7. การประเมินและปรับปรุงการดำเนินงานรายวิชาและหมวดที่ 4 ด้านการพัฒนาผลการเรียนรู้ โดยมีค่าเฉลี่ย x̄= 4.60, S.D. = 0.55, x̄= 4.60, S.D. = 0.55, x̄= 4.60, S.D. = 0.55, x̄= 4.60, S.D. = 0.55 และ x̄ = 4.40, S.D. = 0.55 ตามลำดับ ขณะที่หมวด 6 ด้านทรัพยากรประกอบการเรียนการสอนมีค่าเฉลี่ยต่ำที่สุด (x̄= 4.20, S.D. = 0.45) โดยผู้เชี่ยวชาญเสนอแนะให้ตรวจสอบความต้องการของผู้เรียนเพิ่มเติมเพื่อพัฒนารายวิชาให้ตรงกับความสนใจ ผลการวิจัยสามารถสรุปได้ว่า รายวิชาความเป็นผู้ประกอบการสร้างสรรค์มีความเหมาะสมที่จะนำไปใช้สอนเนื่องจากจัดทำตามกรอบกรอบมาตรฐานคุณวุฒิระดับอุดมศึกษาแห่งชาติในรูปแบบของมคอ. 3 ที่มี 7 หมวด และสอดคล้องสัมพันธ์กับสภาพการจัดการเรียนรู้ความเป็นผู้ประกอบการสร้างสรรค์ในปัจจุบัน

คำสำคัญ : การพัฒนารายวิชา ความเป็นผู้ประกอบการสร้างสรรค์ หลักสูตรศิลปะการแสดง

**Abstract**

This research aims 1) to study the condition of learning management for creative entrepreneurship 2) to develop a creative entrepreneurship course and 3) to evaluate the quality of a creative entrepreneurship course. Research tools include a data analysis and synthesis form and a course quality evaluation form. The statistics used were content analysis, mean and standard deviation. The results found were 1) The results of the condition of learning management for creative entrepreneurship covered four areas. The curriculum area related to the unfulfillment of learning needs. The learning management area related to the lack of teaching creative entrepreneurship skills. The learning resource area related to the lack of creative entrepreneurship knowledge and the measurement and evaluation area related to the focus on academic performance and lack of variety. 2) According to Thai Qualifications Framework (TQF3), course specification consists of 7 categories: 1.General Information 2. Purpose and Objectives 3. Characteristics of course operations 4. Learning outcomes development 5. Lesson plan and evaluation 6. Teaching resources and 7. Assessment and improvement of course operations. 3) The results of the quality of a creative entrepreneurship course were that the course quality was at the highest level (x̄= 4.54, S.D. = 0.52). In particular, Category 5. Lesson plans and assessments had the highest averages (x̄= 4.80, S.D. = 0.55). Category 1. General Information, Category 2. Purpose and Objectives, Category 3. Characteristics of course operations, Category 7. Assessment and improvement of course operations and Category 4. Learning outcomes development were x̄= 4.60, S.D. = 0.55, x̄= 4.60, S.D. = 0.55, x̄= 4.60, S.D. = 0.55, x̄= 4.60, S.D. = 0.55 and x̄ = 4.40, S.D. = 0.55, respectively. Category 6. Teaching resources had the lowest average (x̄= 4.20, S.D. = 0.45). The experts suggested the analysis of learners' needs in order to develop the course according to their needs. It can be concluded that the course was qualified at the highest level to teach creative entrepreneurship because it was developed from Thai Qualifications Framework (TQF3), course specification and in accordance with the condition of learning management for creative entrepreneurship.

Keywords: Course Development, Creative Entrepreneurship, Performing Arts Program

**บทนำ**

ความเป็นผู้ประกอบการสร้างสรรค์ (Creative Entrepreneurship) เป็นแนวคิดที่ได้รับความสนใจเป็นอย่างมากสำหรับองค์กรเอกชนและผู้ประกอบการรายใหม่ รวมไปถึงองค์กรหน่วยงานของรัฐและภาคการศึกษาได้มีการสนับสนุนส่งเสริม กำหนดนโยบาย และสร้างศูนย์การเรียนรู้ด้านความคิดสร้างสรรค์และการประกอบการสร้างสรรค์ขึ้นมาอย่างต่อเนื่อง หน่วยงานองค์การมหาชนที่ได้รับการสนับสนุนจากภาครัฐในการส่งเสริมให้ผู้ประกอบการของไทยได้พัฒนาสร้างสรรค์ผลิตภัณฑ์ ศิลปะและวัฒนธรรมเข้าแข่งขันในธุรกิจอุตสาหกรรมสร้างสรรค์ (Creative Industries) ในระดับนานาชาติ อาทิเช่น ศูนย์สร้างสรรค์งานออกแบบ (ศสบ.) Thailand Creative & Design Center (TCDC) สำนักงานอุทยานการเรียนรู้ (สอร.) Thai Knowledge Park (TK park) และ สถาบันพิพิธภัณฑ์การเรียนรู้แห่งชาติ (สพร.) National Discovery Museum Institute (NDMI) เป็นต้น สำหรับภาคส่วนการศึกษาโดยเฉพาะระดับอุดมศึกษา มหาวิทยาลัยหลายแห่งได้มีการปรับตัวและตอบรับองค์ความรู้ความเป็นผู้ประกอบการ กำหนดเป็นนโยบายพัฒนาหลักสูตรและรายวิชารวมทั้งจัดตั้งองค์การเพื่อพัฒนาผู้ประกอบการเชิงสร้างสรรค์อย่างเป็นระบบ เช่น สถาบันพัฒนาผู้ประกอบการเชิงสร้างสรรค์ มหาวิทยาลัยกรุงเทพ (CEDI) ศูนย์การสร้างผู้ประกอบการที่ขับเคลื่อนโดยนวัตกรรม มหาวิทยาลัยหอการค้าไทย (IDE Center) เป็นต้น

นักวิชาการหลากหลายได้เริ่มเข้าไปศึกษาค้นคว้าและวิจัยเกี่ยวกับความเป็นผู้ประกอบการสร้างสรรค์ (Creative Entrepreneurship) มากขึ้นตามลำดับ แต่อย่างไรก็ตาม แนวคิดและนิยามศัพท์ที่ใช้เรียกดังกล่าวยังเป็นองค์ความรู้ใหม่ที่ยังไม่ตกผลึก มีข้อโต้แย้งและความซับซ้อนในการตีความในหมู่นักวิชาการ ไม่ว่าจะเป็นในเรื่องของการให้คำจำกัดความ ความหมาย บทบาทหน้าที่ รูปแบบ กระบวนการ นอกจากนี้ยังรวมไปถึงทฤษฎีและกรอบแนวคิดที่นำมาใช้ในการอธิบายปรากฏการณ์ของผู้ประกอบการเชิงสร้างสรรค์ที่เกิดขึ้นในสังคม ศูนย์สร้างสรรค์งานออกแบบ (ศสบ.) ได้ให้นิยามความหมาย ผู้ประกอบการสร้างสรรค์ (Creative Entrepreneur) ว่าไม่เพียงหมายถึง “ผู้ประกอบการที่ทำงานศิลปะหรืองานออกแบบ” เท่านั้น ผู้ประกอบการเชิงสร้างสรรค์จะต้องมีสามารถ “รวบรวมองค์ความรู้ทักษะ เทคโนโลยีและสุนทรียภาพจากวัฒนธรรมและงานศิลปะแล้วนำมาแปรเป็นกระบวนการสร้างสรรค์ผลิตภัณฑ์ที่มีคุณค่าและความแตกต่าง ซึ่งตอบสนองความต้องการของผู้บริโภคในแต่ละกลุ่มได้” (มนฑิณี ยงวิกุล, 2553) สอดคล้องกับบูเจอร์และอวาซิลไช (Bujor & Avasilcai, 2016) ที่กล่าวว่า “ผู้ประกอบการสร้างสรรค์เป็นผู้ประกอบการประเภทหนึ่งที่เกี่ยวข้องกับการสร้างสรรค์และการแสวงหาประโยชน์จากความคิดสร้างสรรค์หรือทุนทางปัญญา

ทั้งนี้การส่งเสริมกระบวนการสร้างหรือบ่มเพาะการเรียนรู้ทั้งในระบบการศึกษาและกิจกรรมสาธารณะที่กระตุ้นแรงบันดาลใจให้เกิดผู้ประกอบการสร้างสรรค์นี้สามารถตอบสนองนโยบายรัฐบาลในการใช้เศรษฐกิจสร้างสรรค์ (Creative Economy) เป็นตัวขับเคลื่อนให้กรุงเทพกลายเป็น “เมืองสร้างสรรค์” (Creative City) ส่งผลให้การศึกษาเพื่อพัฒนาความเป็นผู้ประกอบการสร้างสรรค์มีความสำคัญมากในการเรียนการสอนในหลายระดับทางการศึกษา และจำเป็นต้องศึกษาค้นคว้าองค์ความรู้ที่เกี่ยวข้องกับความเป็นผู้การประกอบการ (Entrepreneurship) และความเป็นผู้ประกอบการสร้างสรรค์ (Creative Entrepreneurship) ให้เกิดความชัดเจนอย่างเป็นรูปธรรมในระบบการศึกษาเพื่อการบูรณาการศาสตร์แห่งความเป็นผู้ประกอบการได้อย่างเหมาะสม นอกจากนี้รัฐบาลยังได้วางนโยบายเพื่อการพัฒนาอุตสาหกรรมสร้างสรรค์ขึ้นโดยการจัดตั้งองค์กรมหาชนชื่อ สํานักงานส่งเสริมเศรษฐกิจสร้างสรรค์ (สศส.) (องค์การมหาชน) หรือ Creative Economy Agency (CEA) (Public Organization) เมื่อปี พ.ศ. 2561 มีหน้าที่ส่งเสริมและพัฒนาศักยภาพของเศรษฐกิจสร้างสรรค์ เพื่อขับเคลื่อนไปสู่เศรษฐกิจที่สมดุลและยั่งยืนในระยะยาว โดยจำแนกอุตสาหกรรมสร้างสรรค์ของประเทศไทยออกเป็น 15 สาขา คือ 1) งานฝีมือและหัตถกรรม 2) ดนตรี 3) ศิลปะการแสดง 4) ทัศนศิลป์ 5) ภาพยนตร์ 6) การแพร่ภาพและกระจายเสียง 7) การพิมพ์ 8) ซอฟต์แวร์ 9) การโฆษณา 10) การออกแบบ 11) การให้บริการด้านสถาปัตยกรรม 12) แฟชั่น 13) อาหารไทย 14) การแพทย์แผนไทย 15) การท่องเที่ยวเชิงวัฒนธรรม (พระราชกฤษฎีกา, 2561)

จากองค์กรและนโยบายภาครัฐ ความเป็นผู้ประกอบการสร้างสรรค์ (creative entrepreneurship) สอดคล้องกับนิยามของนักวิชาการหลายคน ที่กล่าวว่า ผู้ประกอบการสร้างสรรค์เชื่อมโยงกับการฝึกปฏิบัติและความเป็นผู้การประกอบการในอุตสาหกรรมสร้างสรรค์ ได้แก่ งานศิลปะ วรรณกรรม สถาปัตยกรรม ศิลปะการแสดง ดนตรี ภาพยนตร์หรือซอฟต์แวร์ การเล่นเกม การฟื้นฟูเมือง ศิลปะการออกแบบ การถ่ายภาพ นวัตกรรมอุตสาหกรรม ปัญญาประดิษฐ์ สื่อมวลชน แฟชั่น งานช่างหัตถกรรมแนวประเพณี การท่องเที่ยวเชิงวัฒนธรรม การโฆษณา การพิมพ์การทำหนังสือไปจนกระทั่งออกแบบเว็บ เป็นต้น (Bujor & Avasilcai, 2014; Hausmann & Heinze, 2016) กิจกรรมเหล่านี้มีคุณลักษณะพิเศษเฉพาะตัวโดยผู้เชี่ยวชาญ สามารถก่อให้เกิดผลกำไรและการสร้างอาชีพ ด้วยปรากฏการณ์และความสำคัญของการเป็นผู้ประกอบการเชิงสร้างสรรค์ที่กล่าวมานี้ สาขาศิลปะการแสดง คณะศิลปกรรมศาสตร์ มหาวิทยาลัยราชภัฏสวนสุนันทา ได้เล็งเห็นความสำคัญขององค์ความรู้เรื่องความคิดสร้างสรรค์และการประกอบการ จึงมีความประสงค์ที่จะจัดทำจัดรายวิชา ความเป็นผู้ประกอบการสร้างสรรค์ (Creative Entrepreneurship) ภายใต้โครงสร้างของหลักสูตรศิลปะการแสดง พ.ศ. 2564 โดยจัดให้อยู่ในกลุ่มรายวิชาด้านการจัดการเพื่อเอื้ออำนวยให้นักศึกษาศิลปะการแสดงและนักศึกษาทั่วไปที่มีความต้องการจะเป็นผู้ประกอบการสามารถเลือกเรียนได้ อันจะนำไปสู่การนำองค์ความรู้เรื่องความคิดสร้างสรรค์และการประกอบการไปปรับใช้ให้เกิดประโยชน์ต่อการพัฒนารูปแบบอาชีพใหม่ของตนเองที่จะเกิดขึ้นในอนาคตข้างหน้า ผู้วิจัยจึงได้พัฒนารายวิชาความเป็นผู้ประกอบการสร้างสรรค์เพื่อประโยชน์ต่อการเรียนการสอนและการพัฒนาบัณฑิตสาขาศิลปะการแสดง มหาวิทยาลัย ราชภัฏสวนสุนันทา ให้เป็นผู้รอบรู้และมีความสามารถบูรณาการความรู้ในศาสตร์ความคิดสร้างสรรค์ ความเป็นผู้ประกอบการกับทักษะศิลปะการแสดงที่ตนเองถนัดอย่างมีประสิทธิภาพเพื่อประโยชน์ต่อการประกอบอาชีพใหม่ในอนาคต

**วัตถุประสงค์**

1. เพื่อศึกษาสภาพการจัดการเรียนรู้ความเป็นผู้ประกอบการสร้างสรรค์

2. เพื่อพัฒนารายวิชาความเป็นผู้ประกอบการสร้างสรรค์

3. เพื่อประเมินคุณภาพรายวิชาความเป็นผู้ประกอบการสร้างสรรค์

**วิธีดำเนินการวิจัย**

ผู้วิจัยได้กำหนดรูปแบบวิธีวิจัยแบบผสมผสานเป็นการวิจัยเชิงคุณภาพ (qualitative research) ที่เน้นเอกสารเป็นหลัก (documentary research) เพื่อศึกษาสภาพการจัดการเรียนรู้และพัฒนารายวิชาความเป็นผู้ประกอบการสร้างสรรค์ รวมทั้งประเมินคุณภาพรายวิชาความเป็นผู้ประกอบการสร้างสรรค์ โดยผู้วิจัยได้ดำเนินการวิจัยดังต่อไปนี้

**1. การกำหนดประชากรและกลุ่มตัวอย่าง**

1.1) ผู้วิจัยศึกษาเนื้อหาเชิงเอกสารและงานวิจัยที่เกี่ยวข้องกับสภาพการจัดการเรียนรู้เพื่อการพัฒนารายวิชาความเป็นผู้ประกอบการสร้างสรรค์โดยมีเอกสารที่เกี่ยวข้องดังนี้ เอกสารหลักสูตร รายงานการประชุมของสาขา รายงานการประชุมของคณาจารย์ประจำแขนงวิชา รายงานประกันคุณภาพของหลักสูตร และรายงานการวิจัยที่เกี่ยวข้องกับสภาพปัจจุบัน โดยศึกษาสภาพปัญหา ความต้องการรายวิชาใหม่ การปรับเปลี่ยนชื่อแขนงวิชาและรายวิชา ทักษะใหม่เพื่อการผลิตบัณฑิตในช่วงระยะเวลา 3 ปีก่อนปรับปรุงหลักสูตรศิลปะการแสดง พ.ศ. 2564 และความเป็นผู้ประกอบการสร้างสรรค์ จำนวน 100 ชิ้น และได้คัดเลือกกลุ่มตัวอย่างแบบเฉพาะเจาะจง (Purposive Sampling) ช่วงระยะเวลาระหว่างเดือนเมษายน พ.ศ. 2561 ถึงเดือน เมษายน พ.ศ. 2564 ที่มีคำสำคัญปรากฏจำนวน 50 ชิ้น

1.2) ผู้วิจัยกำหนดให้มีผู้เชี่ยวชาญตรวจสอบคุณภาพของรายวิชาความเป็นผู้ประกอบการสร้างสรรค์ที่ผู้วิจัยได้พัฒนาขึ้นมาจำนวน 5 ท่าน ซึ่งเป็นผู้รับผิดชอบหลักสูตรและอาจารย์ประจำสาขาศิลปะการแสดงที่มีความเชี่ยวชาญด้านการศึกษา ด้านศิลปะการแสดง และ/หรือ ด้านความเป็นผู้ประกอบการเพื่อประเมินระดับคุณภาพของรายวิชาและให้ข้อเสนอแนะเพิ่มเติมก่อนนำไปใช้จริง ประกอบไปด้วยคณะกรรมการรับผิดชอบหลักสูตรศิลปะการแสดงจำนวน 2 ท่านและอาจารย์ประจำหลักสูตรศิลปะการแสดงจำนวน 3 ท่าน รวมทั้งหมด 5 ท่าน

**2. เครื่องมือที่ใช้ในการวิจัย**

2.1) แบบวิเคราะห์และสังเคราะห์ข้อมูลสภาพการจัดการเรียนรู้ โดยผู้วิจัยได้ศึกษาเอกสารที่มีคำสำคัญปรากฏเพื่อหาข้อมูลที่เกี่ยวข้องกับสภาพการจัดการเรียนรู้ 4 ด้าน ได้แก่ ด้านหลักสูตร ด้านการจัดการเรียนการสอน ด้านทรัพยากรแหล่งเรียนรู้และด้านการวัดประเมินผล รวมทั้งเพิ่มเติมตามกรอบมาตรฐานคุณวุฒิระดับอุดมศึกษาแห่งชาติในรูปแบบของมคอ. 3 ที่มี 7 หมวด โดยสร้างเครื่องมือวิจัยให้ครอบคลุมประเด็นดังที่กล่าวมาข้างต้น แล้วนำให้อาจารย์ที่ปรึกษาตรวจสอบความถูกต้องและขอคำแนะนำเพื่อนำข้อมูลที่ได้ไปใช้เป็นแนวทางการพัฒนารายวิชาความเป็นผู้ประกอบการสร้างสรรค์

2.2) รายวิชาความเป็นผู้ประกอบการสร้างสรรค์ โดยผู้วิจัยได้ศึกษาเอกสาร ทฤษฎีและงานวิจัยต่างๆ ที่เกี่ยวข้องกับการพัฒนารายวิชาและนำข้อมูลจากแบบวิเคราะห์และสังเคราะห์ข้อมูลสภาพการจัดการเรียนรู้ข้างต้นมาพัฒนาเป็นรายวิชาความเป็นผู้ประกอบการสร้างสรรค์ (Creative Entrepreneurship) ตามกรอบมาตรฐานคุณวุฒิระดับอุดมศึกษาแห่งชาติในรูปแบบของมคอ. 3 ที่มี 7 หมวด แล้วนำให้อาจารย์ที่ปรึกษาตรวจสอบความถูกต้องและขอคำแนะนำเพื่อนำข้อมูลที่ได้ไปแก้ไขปรับปรุงให้ก่อนให้ผู้เชี่ยวชาญประเมินคุณภาพรายวิชาต่อไป

2.3) แบบประเมินคุณภาพรายวิชาความเป็นผู้ประกอบการสร้างสรรค์โดยผู้วิจัยได้ศึกษาเอกสาร ทฤษฎีและงานวิจัยต่างๆ ที่เกี่ยวข้องกับการประเมินคุณภาพ ซึ่งผู้วิจัยได้พัฒนาเครื่องมือวิจัยตามกรอบมาตรฐานคุณวุฒิระดับอุดมศึกษาแห่งชาติในรูปแบบของมคอ. 3 ที่มี 7 หมวด แล้วนำให้อาจารย์ที่ปรึกษาตรวจสอบความถูกต้องและขอคำแนะนำเพื่อนำข้อมูลที่ได้ไปแก้ไขปรับปรุงเครื่องมือวิจัยก่อนให้ผู้เชี่ยวชาญใช้ประเมินระดับคุณภาพรายวิชาและให้ข้อเสนอแนะต่อไป ซึ่งแบบประเมินคุณภาพรายวิชาแบ่งออกเป็น 2 ส่วนคือ ส่วนแรก ระดับคุณภาพรายวิชาตามกรอบมาตรฐานคุณวุฒิระดับอุดมศึกษาแห่งชาติในรูปแบบของมคอ. 3 ที่มี 7 หมวด โดยใช้เป็นแบบมาตราส่วนประมาณค่า (Rating Scale) 5 ระดับตามแบบของ Likert Scale (บุญชม ศรีสะอาด, 2560) ซึ่งมีเกณฑ์การให้คะแนนและแปลความหมายมีดังนี้

ระดับคะแนน 5 หมายถึง คุณภาพอยู่ในมากที่สุด

ระดับคะแนน 4 หมายถึง คุณภาพอยู่ในมาก

ระดับคะแนน 3 หมายถึง คุณภาพอยู่ในปานกลาง

ระดับคะแนน 2 หมายถึง คุณภาพอยู่ในน้อย

ระดับคะแนน 1 หมายถึง คุณภาพอยู่ในน้อยที่สุด

โดยเกณฑ์การแปลความหมายของคะแนนมีดังนี้

ค่าเฉลี่ย 4.51-5.00 มีระดับคุณภาพอยู่ในระดับมากที่สุด

 ค่าเฉลี่ย 3.51-4.50 มีระดับคุณภาพอยู่ในระดับมาก

 ค่าเฉลี่ย 2.51-3.50 มีระดับคุณภาพอยู่ในระดับปานกลาง

 ค่าเฉลี่ย 1.51-2.50 มีระดับคุณภาพอยู่ในระดับน้อย

 ค่าเฉลี่ย 1.00-1.50 มีระดับคุณภาพอยู่ในระดับน้อยที่สุด

 โดยเกณฑ์คุณภาพของรายวิชาที่ยอมรับได้ควรมีระดับคุณภาพตั้งแต่ 3.51 ขึ้นไปจากคะแนนเต็ม 5.0 จึงจะยอมรับได้ว่า รายวิชานั้นมีคุณภาพและเหมาะสมต่อการนำไปใช้จริง และในส่วนที่สองเป็นคำถามปลายเปิดจำนวน 1 ข้อเพื่อให้ผู้เชี่ยวชาญได้เสนอแนะและแสดงความคิดเห็นเพิ่มเติม

**3.การเก็บรวบรวมข้อมูล**

3.1) ผู้วิจัยใช้แบบวิเคราะห์และสังเคราะห์ข้อมูลสภาพการจัดการเรียนรู้เพื่อเก็บรวบรวมข้อมูลจากเอกสารหลักสูตร รายงานการประชุม รายงานประกันคุณภาพของหลักสูตร และรายงานการวิจัยเกี่ยวกับสภาพปัจจุบัน สภาพปัญหา ความต้องการรายวิชาใหม่ การปรับเปลี่ยนชื่อแขนงวิชาและรายวิชา ทักษะใหม่เพื่อการผลิตบัณฑิตในช่วงระยะเวลา 3 ปีก่อนปรับปรุงหลักสูตรศิลปะการแสดง พ.ศ. 2564 และความเป็นผู้ประกอบการสร้างสรรค์ รวมทั้งข้อมูลเกี่ยวกับกรอบมาตรฐานคุณวุฒิระดับอุดมศึกษาแห่งชาติในรูปแบบของมคอ. 3 ที่มี 7 หมวดเพื่อนำข้อมูลที่ได้ไปพัฒนาเป็นรายวิชาความเป็นผู้ประกอบการสร้างสรรค์

 3.2) ผู้วิจัยได้จัดทำจดหมายขอความอนุเคราะห์ผู้เชี่ยวชาญเพื่อขอความอนุเคราะห์ในการตรวจสอบคุณภาพรายวิชาความเป็นผู้ประกอบการสร้างสรรค์และให้ข้อเสนอแนะต่างๆ

 3.3) ผู้วิจัยได้จัดส่งแบบประเมินคุณภาพรายวิชาความเป็นผู้ประกอบการสร้างสรรค์ให้กับผู้เชี่ยวชาญตรวจสอบคุณภาพรายวิชาความเป็นผู้ประกอบการสร้างสรรค์และให้ข้อเสนอแนะต่างๆ เพื่อแก้ไขปรับปรุงรายวิชาให้ดียิ่งขึ้นก่อนนำไปใช้จริง

**4 การวิเคราะห์ข้อมูลและสถิติที่ใช้**

ผู้วิจัยได้ตรวจสอบความถูกต้องของข้อมูลที่เก็บรวบรวมมาอย่างครบถ้วนและวิเคราะห์ข้อมูลตามวัตถุประสงค์การวิจัยที่กำหนดไว้ โดยมีรายละเอียดดังต่อไปนี้

 4.1) ผู้วิจัยได้วิเคราะห์และสังเคราะห์ข้อมูลจากแบบวิเคราะห์และสังเคราะห์ข้อมูลด้วยการวิเคราะห์เนื้อหา (Content Analysis) เพื่อสกัดข้อมูลเกี่ยวกับที่สภาพปัจจุบัน สภาพปัญหา ความต้องการรายวิชาใหม่ การปรับเปลี่ยนชื่อแขนงวิชาและรายวิชา ทักษะใหม่เพื่อการผลิตบัณฑิตในช่วงระยะเวลา 3 ปีก่อนปรับปรุงหลักสูตรศิลปะการแสดง พ.ศ. 2564 และความเป็นผู้ประกอบการสร้างสรรค์ แล้วนำเสนอข้อมูลในรูปแบบตารางและข้อความบรรยายตามลำดับ

4.2) ผู้วิจัยได้วิเคราะห์คุณภาพของรายวิชาความเป็นผู้ประกอบการสร้างสรรค์ด้วยแบบประเมินคุณภาพรายวิชาด้วยสถิติค่าเฉลี่ย (Mean) ส่วนเบี่ยงเบนมาตรฐาน (Standard Deviation) และการวิเคราะห์เนื้อหา

**ผลการวิจัย**

การวิจัยครั้งนี้มีวัตถุประสงค์เพื่อศึกษาสภาพการจัดการเรียนรู้ความเป็นผู้ประกอบการสร้างสรรค์ พัฒนารายวิชาความเป็นผู้ประกอบการสร้างสรรค์ และประเมินคุณภาพรายวิชาความเป็นผู้ประกอบการสร้างสรรค์ ซึ่งผู้วิจัยขอนำเสนอผลการวิจัยตามวัตถุประสงค์การวิจัยทั้ง 3 ข้อ โดยมีรายละเอียดดังต่อไปนี้

**1. ผลการศึกษาสภาพการจัดการเรียนรู้ความเป็นผู้ประกอบการสร้างสรรค์**

ผลการค้นหาประเด็นเกี่ยวกับสภาพการจัดการเรียนรู้ โดยนำคำสำคัญว่า สภาพปัจจุบัน สภาพปัญหา ความต้องการรายวิชาใหม่ การปรับเปลี่ยนชื่อแขนงวิชาและรายวิชา ทักษะใหม่เพื่อการผลิตบัณฑิตในช่วงระยะเวลา 3 ปีก่อนปรับปรุงหลักสูตรศิลปะการแสดง พ.ศ. 2564 และความเป็นผู้ประกอบการสร้างสรรค์ ไปค้นหาจากเอกสารหลักสูตร รายงานการประชุมสาขา รายงานประชุมคณาจารย์ประจำแขนงวิชา รายงานประกันคุณภาพของหลักสูตรของสาขาศิลปะการแสดงและรายงานการวิจัยพบว่า มีจำนวนแหล่งข้อมูลเกี่ยวกับสภาพการจัดการเรียนรู้ความเป็นผู้ประกอบการสร้างสรรค์ดังต่อไปนี้

**ตารางที่ 1** จำนวนแหล่งข้อมูลเกี่ยวกับสภาพการจัดการเรียนรู้ความเป็นผู้ประกอบการสร้างสรรค์

|  |  |  |  |  |
| --- | --- | --- | --- | --- |
| ประเด็นที่ค้นหา | แหล่งข้อมูล | ช่วงระยะเวลา | จำนวน | ร้อยละ |
| สภาพปัจจุบัน สภาพปัญหา ความต้องการรายวิชาใหม่ การปรับเปลี่ยนชื่อแขนงวิชาและรายวิชา ทักษะใหม่เพื่อการผลิตบัณฑิตในช่วงระยะเวลา 3 ปีก่อนปรับปรุงหลักสูตรศิลปะการแสดง พ.ศ. 2564 และความเป็นผู้ประกอบการสร้างสรรค์ | เอกสารหลักสูตร | เมษายน พศ.2561ถึง เมษายน พ.ศ.2564 | 1 | 2 |
| รายงานการประชุม | 36 | 72 |
| รายงานการประกันคุณภาพ | 3 | 6 |
| รายงานการวิจัย  | 10 | 20 |
|  |  | รวม | 50 | 100 |

ผลการศึกษาสภาพการจัดการเรียนรู้จากแหล่งข้อมูลที่ปรากฏอยู่ในตารางที่ 1 สามารถแสดงได้ดังตารางที่ 2 ต่อไปนี้

**ตารางที่ 2** ผลการศึกษาสภาพการจัดการเรียนรู้ความเป็นผู้ประกอบการสร้างสรรค์

|  |  |  |  |  |
| --- | --- | --- | --- | --- |
| สภาพการจัดการเรียนรู้ | เอกสารหลักสูตร | รายงานการประชุม | รายงานประกันคุณภาพ | รายงานการวิจัย |
| 1. ด้านหลักสูตร | มีรายวิชาที่เกี่ยวข้องด้านการจัดการ แต่ไม่มีเนื้อหาการประกอบการและความเป็นผู้ประกอบ การสร้างสรรค์ ไม่มีรายวิชาที่ส่งเสริมทักษะการใช้เทคโนโลยี และทักษะในศตวรรษที่ 21  | ควรปรับชื่อ หลักสูตร แขนงวิชาและรายวิชา ให้ทันสมัยเช่น เพิ่มทักษะการจัดการ ทักษะเทคโนโลยีดิจิทัลและความเป็นผู้ประกอบการ เน้นความเป็นวิชาชีพมากขึ้น  | บัณฑิตที่จบไปมีแนว โน้มอาชีพอิสระเน้นการใช้เทคโนโลยีและเป็นเจ้าของธุรกิจด้วยการใช้ทักษะความเป็นผู้ประกอบการมากขึ้น  | มีหลักสูตร รายวิชาที่เกี่ยวกับความเป็นผู้ประกอบการและดิจิทัล ไม่มีชื่อหลักสูตรที่เชื่อมโยงการประกอบ การกับศิลปะหรือความเป็นผู้ประกอบการสร้างสรรค์  |
| 2. ด้านการจัดการเรียนการสอน | การจัดการเรียนการสอนเน้นปฏิบัติทางศิลปกรรม ไม่บูรณาการปฏิบัติด้านธุรกิจและความเป็นผู้ประกอบการสร้างสรรค์  | ควรพัฒนาให้มีการเรียนการสอนร่วมกับผู้ประกอบการ ใน อุตสาหกรรสร้างสรรค์เพื่อสร้าความสามารถสู่ตลาดแรงงาน สร้างอาชีพอิสระหรือเป็นเจ้าของกิจการได้ | ควรจัดการเรียนรู้ผสมผสานออนไลน์เนื่องจากสภาวะปกติใหม่ ควรปรับการทำศิลปะนิพนธ์หรือการฝึกงานให้ทำงานกับองค์กรผู้ประกอบการภายนอก  | มีการจัดการเรียนรู้ความเป็นผู้ประกอบการที่แตกแขนงมาจากสาขาวิชาธุรกิจ แต่ไม่มี หลักสูตรความเป็นผู้ประกอบ การสร้างสรรค์ที่มาจากศิลปกรรม |
| 3. ด้านทรัพยากรแหล่งเรียนรู้ | วิชาฝึกประสบการณ์วิชาชีพ นักศึกษาฝึกปฏิบัติกับองค์กรภายนอกและผู้ประกอบการ ตามหลักสูตรแต่ยังไม่มีการบูรณาการรายวิชาอื่นที่เจาะจงให้เกิดแหล่งเรียนรู้ทางผู้ประกอบการสร้างสรรค์  | ควรเพิ่มการฝึกปฏิบัติการ การทำผลสัมฤทธิ์รายวิชาและบูรณาการหลากรายวิชาเป็นโครงการปฏิบัติจริง ควรมีการสร้างแหล่งเรียนรู้ใหม่เช่น การฝังตัวกับผู้ประกอบการหรือมีมืออาชีพมาสอนปฏิบัติการจริง | บัณฑิตต้องการ แลกเปลี่ยนเรียนรู้กับผู้ประกอบการ และสร้างโอกาสในการเข้าถึงตลาดแรงงานและวิชาชีพมากขึ้น | มีแหล่งเรียนรู้ หลักสูตรที่มีการฝึกประสบการณ์วิชาชีพ และ ฝังตัวกับผู้ประกอบการมากขึ้น ในสาขาผู้ประกอบการสายคณะบริหารธุรกิจ แต่ยังขาดการเน้นผู้ประกอบการส้รางสรรค์ ผู้ประกอบการทางศิลปะวัฒนธรรม |
| 4. ด้านการวัดประเมินผล | เน้นหลักสูตรเชิงวิชาการในการวัดประเมินผลมีความปฏิบัติและเป็นวิชาชีพน้อย ควรปรับให้ประเมินกับผู้ประกอบการ  | ควรปรับการวัดประเมินผลให้สอดคล้องกับการเรียนการสอนที่มีการเรียนรู้ทั้งแบบผสมผสานออนไลน์ และการฝึกปฏิบัติกับผู้ประกอบการภายนอก | ผู้ทรงคุณวุฒิเสนอให้ทบทวนความหมาย ศิลปะการ แสดงและการประ กอบการ (Performing arts and Entrepreneurship) ต้องคํานึงถึง แนวทางการสอน การวัดประเมินผล ระยะเวลา ความเสถียร | ภาพรวมการความเป็นผู้ประกอบการส่วนใหญ่มองไปที่ความเป็น Start up และการประยุกต์ ดิจิทัลเทคโนโลยีเป็นหลัก ขาดเรื่องผู้ประกอบการทางศิลปะ ทำให้การวิจัยหลักสูตรและการวัดการประเมินด้านนี้ไม่ชัดเจน  |

จากการค้นหาคำสำคัญและศึกษาข้อมูลที่ปรากฏอยู่ในตารางที่ 1 และ 2 ผู้วิจัยสามารถสังเคราะห์และสรุปสภาพการจัดการเรียนรู้ทั้ง 4 ด้านได้ดังนี้

1. ด้านหลักสูตร หลักสูตรศิลปะการแสดง คณะศิลปกรรมศาสตร์ มหาวิทยาลัยราชภัฏสวนสุนันทามีการปรับปรุงหลักสูตรขึ้นใหม่ในปี พ.ศ. 2564 พัฒนาองค์ความรู้ด้านการจัดการ เทคโนโลยีและความเป็นผู้ประกอบการเข้าไปในหลักสูตร โดยใช้ “ความเป็นผู้ประกอบการสร้างสรรค์” เชื่อมโยงทักษะทางศิลปะ ความคิดสร้างสรรค์ ความเป็นผู้ประกอบการและทักษะการใช้เทคโนโลยีเข้าไว้ด้วยกัน โดยเปลี่ยนชื่อแขนงวิชา ศิลปะการละคร เป็นแขนงวิชา ศิลปะการละครและความเป็นผู้ประกอบการสร้างสรรค์ จากการประชุมปรับและวิพากษ์หลักสูตรหลายครั้งมีการเสนอคุณลักษณะความเป็นผู้ประกอบการสร้างสรรค์ แนวทางในการวางโครงสร้างหลักสูตรและพัฒนารายวิชาผู้ประกอบการสร้างสรรค์เข้าไป ภาพรวมรายงานผลการดำเนินงานหลักสูตร มีบัณฑิตที่สร้างอาชีพใหม่และเป็นเจ้าของกิจการ ตราสินค้าที่เกี่ยวข้องกับศิลปะการแสดง รวมทั้งมีการทำวิจัยที่เน้นทักษะความเป็นผู้ประกอบการมากขึ้น ทำให้คณะกรรมการหลักสูตรเห็นทิศทางในการปรับความเป็นผู้ประกอบการสร้างสรรค์มาประยุกต์ใช้ในการเรียนการสอนชัดเจน

2. ด้านการจัดการเรียนการสอน บัณฑิตศิลปะการแสดงมีแนวโน้มตลาดแรงงานใหม่และประกอบอาชีพใหม่ที่กว้างขึ้นจากการเปลี่ยนแปลงเทคโนโลยี ทักษะในการสร้างอาชีพผู้ประกอบการสร้างสรรค์ อาชีพผู้ประกอบอาชีพอิสระ (ฟรีแลนซ์) เป็นสิ่งสำคัญที่จะบ่มเพาะและพัฒนาให้บัณฑิตของหลักสูตร การจัดเรียนการสอนทางการปฏิบัติทางศิลปกรรมจำเป็นจะต้องบูรณาการทักษะทางธุรกิจ การบริหาร การตลาดเข้ามาสร้างบัณฑิตพันธุ์ใหม่ที่สามารถ ออกแบบสร้างสรรค์ผลงาน ขายหรือสร้างรายได้ได้จริง นอกจากนี้ ต้องมีการผสมผสานการเรียนรู้ออนไลน์เพื่อฝึกทักษะในการใช้เทคโนโลยีสารสนเทศหลากหลายรูปแบบ เพื่อสร้างอัตลักษณ์คุณลักษณะพิเศษในความเป็นผู้ประกอบการสร้างสรรค์ ที่แตกต่างจากบัณฑิตที่จบผู้ประกอบการจากแขนงวิชาทางธุรกิจศึกษา

3. ด้านทรัพยากรแหล่งเรียนรู้ มีรายวิชาฝึกประสบการณ์วิชาชีพวิชาเดียวที่เชื่อมโยงการผู้ประกอบการ หลักสูตรใหม่จึงจำเป็นต้องสร้างรายวิชาผู้ประกอบการสร้างสรรค์ เพื่อเจาะจงให้นักศึกษาได้มีองค์ความรู้เฉพาะทาง จากรายงานการประชุม ผลสัมฤทธิ์รายวิชาควรบูรณาการหลากรายวิชาเป็นโครงการปฏิบัติจริง ควรแสดงผลงานและสร้างโอกาสในการแลกเปลี่ยนเรียนรู้กับผู้ประกอบการจริงในหลากหลายช่องทาง เช่น การทำโครงการร่วมกับผู้ประกอบการ การฝังตัวกับผู้ประกอบการ การให้ผู้ประกอบการมาเป็นกรรมการตัดสินวิพากษ์ผลงานนักศึกษาเป็นต้น

4. ด้านการวัดประเมินผล หลักสูตรเชื่อมโยงกับหลักสูตรเดิมที่เป็นหลักสูตรทางวิชาการ เน้นองค์ความรู้ ทักษะเชิงทฤษฎี ดังนั้นควรปรับให้มีความเป็นปฏิบัติที่มีความเป็นประกอบการมากขึ้น มีการวัดประเมินผลแบบโครงการจริง หรือหลากหลายรูปแบบ ทบทวนวางแผนแนวทางในการประเมินที่เน้นการมองผลในการผลิตนักศึกษาเข้าสู่ตลาดแรงงานใหม่ที่มีการประยุกต์ใช้ทักษะความเป็นผู้ประกอบการสร้างสรรค์

ข้อมูลจากผลวิเคราะห์สภาพการจัดการเรียนรู้ตามกรอบมาตรฐานคุณวุฒิระดับอุดมศึกษาแห่งชาติในรูปแบบของ มคอ. 3 ทั้ง 7 หมวด ได้แก่ 1.ข้อมูลทั่วไป 2.จุดประสงค์และวัตถุประสงค์ 3. ลักษณะการดำเนินงานรายวิชา 4. การพัฒนาผลการเรียนรู้ 5. แผนการสอนและการประเมินผล 6.ทรัพยากรประกอบการเรียนการสอน และ 7. การประเมินและปรับปรุงการดำเนินงานรายวิชานำไปจัดทำเป็นรายวิชาความเป็นผู้ประกอบการสร้างสรรค์ต่อไป

**2. ผลการพัฒนารายวิชาความเป็นผู้ประกอบการสร้างสรรค์ โดยมีขั้นตอนการพัฒนาดังนี้**

ขั้นตอนที่ 1. ผู้วิจัยได้ศึกษาเอกสาร ทฤษฎี และงานวิจัยที่เกี่ยวข้องกับการพัฒนารายวิชา ตัวอย่างรายวิชาที่เกี่ยวข้อง สอดคล้องกับความเป็นผู้ประกอบการสร้างสรรค์

ขั้นตอนที่ 2. ผู้วิจัยได้นำข้อมูลที่ได้จากแบบวิเคราะห์และสังเคราะห์ข้อมูลมาพัฒนาเป็นรายวิชา PER 3511 ความเป็นผู้ประกอบการสร้างสรรค์ (Creative Entrepreneurship) หลักสูตรศิลปะการแสดง มหาวิทยาลัยราชภัฏสวนสุนันทา

ขั้นตอนที่ 3. ผู้วิจัยได้จัดทำมคอ.3 รายละเอียดรายวิชา ตามกรอบมาตรฐานคุณวุฒิระดับอุดมศึกษาแห่งชาติ โดยพิจารณาจากเกณฑ์มาตรฐานรายวิชาหลักสูตรปริญญาตรี พ.ศ. 2558 ของคณะกรรมการอุดมศึกษาเพื่อพัฒนารายวิชาความเป็นผู้ประกอบการสร้างสรรค์ ซึ่งแบ่งออกเป็น 7 หมวดดังต่อไปนี้

หมวดที่ 1 ข้อมูลทั่วไปของรายวิชา กำหนดเป็นรหัส PER3511 ความเป็นผู้ประกอบการสร้างสรรค์ (Creative Entrepreneurship) รหัสหน่วยกิต 3 (1-4-4) ไม่มีวิชาที่ต้องเรียนมาก่อนหรือเรียนพร้อมกัน โดยจัดไว้ในแผนการเรียนปีที่ 3

หมวดที่ 2 จุดประสงค์รายวิชาและวัตถุประสงค์ เน้นองค์ความรู้ บทบาท คุณลักษณะของการเป็นผู้ประกอบการสร้างสรรค์ที่สามารถประยุกต์ใช้ ทักษะทางการประกอบการมาจัดการหรือบูรณาการกับศาสตร์ทางศิลปะการแสดงผ่านการเรียนแบบการสอนผสมผสานออนไลน์ การนำเสนอ การฝึกปฏิบัติโครงงานผู้ประกอบการสร้างสรรค์ทางศิลปะการแสดง

หมวดที่ 3 ลักษณะการดำเนินการ คำอธิบายรายวิชา ความเป็นผู้ประกอบการสร้างสรรค์ คือ หลักทฤษฎีและปฏิบัติของภาวะความเป็นผู้ประกอบการสร้างสรรค์ คุณลักษณะและคุณสมบัติของผู้ประกอบการสร้างสรรค์ ภาวะความเป็นผู้นำ ทักษะความคิดเชิงวิเคราะห์และความคิดสร้างสรรค์ การจัดการความเสี่ยงสำหรับผู้ประกอบการสร้างสรรค์ การกำหนดเป้าหมาย การจัดหาทรัพยากรบุคคล การวางแผนทางการเงิน กฎหมายที่เกี่ยวข้อง การจัดการความเสี่ยงของผู้ประกอบการสร้างสรรค์ โดยมีจำนวนชั่วโมงต่อภาคการศึกษาเป็น 3 หน่วยกิต มีจำนวนชั่วโมงบรรยาย 1 จำนวนชั่วโมงปฏิบัติการ 4 ชั่วโมง จำนวนชั่วโมงการเรียนรู้ด้วยตนเอง 4 ชั่วโมงต่อสัปดาห์

หมวดที่ 4 การพัฒนาผลการเรียนรู้ของนักศึกษา มีการกระจายความรับผิดชอบมาตรฐานผลการเรียนรู้ครบทั้ง 5 ด้านได้แก่ 1.คุณธรรมและจริยธรรม 2.ความรู้ 3. ทักษะทางปัญญา 4. ทักษะสัมพันธ์ระหว่างบุคคลและความรับผิดชอบ 5. ทักษะการวิเคราะห์เชิงตัวเลข การสื่อสารและการใช้เทคโนโลยีสารสนเทศ นอกจากนี้ยังมีทักษะที่ 6 ทักษะพิสัยเพิ่มเข้ามาในเล่มหลักสูตรที่เกี่ยวข้องกับการปฏิบัติทางศิลปะกรรมศาสตร์ในการสร้างสรรค์ผลงานของตนเอง อย่างไรก็ตามในรายวิชา ความเป็นผู้ประกอบการสร้างสรรค์ ทักษะความรับผิดชอบหลักเน้นไปที่ทักษะที่ 3 ทักษะที่ 4 และทักษะที่ 5 เพราะเป็นรายวิชาที่เน้นการเอาความรู้ไปวิเคราะห์ บูรณาการและปรับประยุกต์ใช้ได้ในการปฏิบัติโครงการจริง

หมวดที่ 5 แผนการสอนและการประเมินผล เป็นการแจกแจงองค์ความรู้ตามคำอธิบายรายวิชามาสร้างเป็นแผนการเรียนการสอนราย 9 สัปดาห์แรกโดยมีหัวเรื่องโดยสังเขปต่อไปนี้ 1. ความหมายแนวคิดการประกอบการ 2.คุณลักษณะและคุณสมบัติของผู้ประกอบการสร้างสรรค์ 3. ภาวะความเป็นผู้นำ 4. การบริหารงานบุคคล 5. การบริหารการตลาด 6. การบริหารการเงิน 7. การบริหารโครงการ 8. การสร้างกลยุทธ์ 9.กฎหมายและการบริหารความเสี่ยงสำหรับผู้ประกอบการสร้างสรรค์ ในขณะที่ 6 สัปดาห์สุดท้ายของการเรียนการสอนเป็นการนำเสนอโครงการผู้ประกอบการสร้างสรรค์ นำเสนอกรณีศึกษาที่แบ่งออกเป็น 3 ส่วนคือ 1. โรงละคร สถานที่จัดการแสดง แหล่งเรียนรู้ 2. ศิลปินและคณะละคร ศิลปะการแสดง 3. การผลิตการแสดงในอุตสาหกรรมสร้างสรรค์ โดยกิจกรรมการเรียนการสอนและสื่อที่ใช้เป็นการผสมผสานการเรียนออนไลน์ผ่านโปรแกรม Zoom และ Google Meeting ทางผู้สอนออกแบบให้มีการสร้างข้อมูล องค์ความรู้และการสอนผ่านแพลตฟอร์มออนไลน์และสามารถให้ผู้เรียนส่งงานที่มอบหมาย และสอบถามเพิ่มเติมผ่านระบบการจัดการเรียนรู้ Moodle ที่ทางมหาวิทยาลัยจัดระบบให้ ในขณะที่การนำเสนอโครงการกรณีศึกษาความเป็นผู้ประกอบการณ์สร้างสรรค์สามารถให้มีการนำเสนอ ฝึกปฏิบัติในสถานที่จริง

หมวดที่ 6 ทรัพยากรประกอบการเรียนการสอน มีเอกสารตำราที่เกี่ยวข้องกับการเรียนการสอนทางความเป็นผู้ประกอบการ การศึกษาเพื่อความเป็นผู้ประกอบการเป็นหลักทั้งภาษาอังกฤษและไทย และมีเอกสารบทความที่เกี่ยวข้องกับการประกอบการ และความเป็นผู้ประกอบการสร้างสรรค์จำนวนหนึ่ง

หมวดที่ 7 การประเมินและปรับปรุงการดำเนินงานรายวิชา มีการวางกลยุทธ์โดยใช้ทั้งในส่วนของการประเมินรายวิชา ประเมินผู้สอนจากทางมหาวิทยาลัยตามระบบ เพิ่มการประเมินโดยการสัมภาษณ์ผู้เรียนในรายวิชา การสังเกตการณ์การทำงานเป็นทีม ทำโครงงานหรือโครงการร่วมกับผู้ประกอบการ อีกทั้งจัดให้มีการทวนสอบและจัดคลินิกเฉพาะรายกลุ่มหรือบุคคลเพื่อสร้างพัฒนาการทางการเรียนรู้ทางการประกอบการสร้างสรรค์เพิ่มเติม

ขั้นตอนที่ 4 ผู้วิจัยได้นำรายวิชาความเป็นผู้ประกอบการสร้างสรรค์ให้อาจารย์ที่ปรึกษาตรวจสอบความถูกต้องและขอคำแนะนำเพื่อปรับปรุงให้ดียิ่งขึ้นต่อไป โดยอาจารย์ที่ปรึกษาได้แนะนำให้ระบุเพิ่มเติมเกี่ยวกับการบูรณาการภาคทฤษฎีควบคู่กับภาคปฏิบัติ รวมทั้งผสมผสานทั้งรูปแบบออนไลน์และออฟไลน์ให้ปรากฏชัดเจนในรายวิชาและเขียนให้สอดคล้องกับ สภาพการจัดการเรียนรู้ความเป็นผู้ประกอบการสร้างสรรค์ในปัจจุบัน

**3. ผลการประเมินคุณภาพรายวิชาความเป็นผู้ประกอบการสร้างสรรค์**

ผลการประเมินคุณภาพรายวิชาความเป็นผู้ประกอบการสร้างสรรค์ตามความคิดเห็นของผู้เชี่ยวชาญจำนวน 5 ท่าน สามารถสรุปได้ดังตารางต่อไปนี้

**ตารางที่ 3** ผลการประเมินคุณภาพรายวิชาความเป็นผู้ประกอบการสร้างสรรค์

|  |  |  |  |
| --- | --- | --- | --- |
| คุณภาพของรายวิชาความเป็นผู้ประกอบการสร้างสรรค์  | x̄ | S.D. | ระดับคุณภาพ |
| 1.ข้อมูลทั่วไปของรายวิชา1.1 รหัสรายวิชาและชื่อรายวิชาถูกต้อง1.2 จำนวนหน่วยกิต ถูกต้อง1.3 หลักสูตรประเภทของรายวิชาระบุชัดเจน1.4 อาจารย์ผู้รับผิดชอบรายวิชามีข้อมูลครบถ้วน1.5 ภาคการศึกษา/ชั้นปีที่เรียน มีการระบุชัดเจน1.6 รายวิชาที่ต้องเรียนมาก่อน มีการระบุชัดเจน1.7 สถานที่เรียนมีการระบุชัดเจน1.8 วันที่จัดทำหรือปรับปรุงรายละเอียดรายวิชามีการระบุชัดเจน | 4.60 | 0.55 | มากที่สุด |
| 2. จุดประสงค์และวัตถุประสงค์ 2.1 จุดมุ่งหมายของรายวิชา มีการระบุ สอดคล้องกับ มคอ.2 2.2 วัตถุประสงค์ในการพัฒนา/ปรับปรุงรายวิชามีการระบุชัดเจน | 4.60 | 0.55 | มากที่สุด |
| 3. ลักษณะการดำเนินงานรายวิชา 3.1 คำอธิบายรายวิชาถูกต้อง 3.2 จำนวนชั่วโมงที่ใช้ต่อภาคการศึกษามีการระบุชัดเจน3.3 จำนวนชั่วโมงต่อสัปดาห์ที่อาจารย์ให้คำปรึกษา มีการระบุชัดเจน | 4.60 | 0.55 | มากที่สุด |
| 4. ด้านการพัฒนาผลการเรียนรู้4.1 มาตรฐานการเรียนรู้และเนื้อหาหรือทักษะรายวิชา วิธีการสอน วิธีการวัดและประเมินผลมีการระบุอธิบายชัดเจน4.2 แผนที่แสดงการกระจายความรับผิดชอบมาตรฐานผลการเรียนรู้ (Curriculum Mapping) มีการระบุ สอดคล้องกับ มคอ.2 | 4.40 | 0.55 | มาก |
| 5.แผนการสอนและการประเมินผล5.1 แผนการศึกษา มีการระบุหัวข้อชัดเจน5.2 วิธีสอน/กิจกรรมการเรียนการสอน มีการระบุวิธีการสอนชัดเจน5.3 สื่อการเรียนรู้ มีการระบุสอดคล้องกับวิธีสอน5.4 จำนวนชั่วโมงสอน มีการระบุถูกต้อง5.5 วิธีวัดและประเมินผล มีการระบุสอดคล้องกับ มคอ 2 5.6 ชื่อผู้สอน มีการระบุแต่ละครั้งถูกต้อง | 4.80 | 0.45 | มากที่สุด |
| 6.ทรัพยากรประกอบการเรียนการสอน 6.1 ตำราและเอกสารหลักที่ใช้ในการเรียนการสอน มีระบุชัดเจน6.2 เอกสารและข้อมูลสำคัญ ข้อมูลแนะนำ ที่นักศึกษาจำเป็นต้องศึกษาเพิ่มเติม มีระบุชัดเจน | 4.20 | 0.45 | มาก |
| 7. การประเมินและปรับปรุงการดำเนินงานรายวิชา7.1 กลยุทธ์การประเมินประสิทธิผลของรายวิชามีระบุชัดเจน7.2 กลยุทธ์การประเมินสอน มีระบุชัดเจน7.3 การปรับปรุงการสอน มีระบุชัดเจน7.4 การทวนสอบมาตรฐานผลสัมฤทธิ์ของรายวิชา มีระบุชัดเจน7.5 การดำเนินการทบทวนและการวางแผนปรับปรุงประสิทธิผลของรายวิชามีระบุชัดเจน | 4.60 | 0.55 | มากที่สุด |
| ค่าเฉลี่ยทั้งหมด | 4.54 | 0.52 | มากที่สุด |

จากตารางที่3 ผลการประเมินคุณภาพรายวิชาความเป็นผู้ประกอบการสร้างสรรค์พบว่า คุณภาพของรายวิชามีค่าเฉลี่ยในภาพรวมทั้ง 7 หมวดอยู่ในระดับมากที่สุด (x̄= 4.54, S.D. = 0.52) โดยหมวดที่ 5 แผนการสอนและการประเมินผลมีค่าเฉลี่ยสูงที่สุด (x̄ = 4.80, S.D. = 0.55) รองลงมาได้แก่ หมวดที่ 1.ข้อมูลทั่วไป หมวดที่ 2.จุดประสงค์และวัตถุประสงค์ หมวดที่ 3 ลักษณะการดำเนินงานรายวิชา หมวดที่ 7. การประเมินและปรับปรุงการดำเนินงานรายวิชาและหมวดที่ 4 ด้านการพัฒนาผลการเรียนรู้มีค่าเฉลี่ย (x̄= 4.60, S.D. = 0.55, x̄= 4.60, S.D. = 0.55, x̄= 4.60, S.D. = 0.55, x̄= 4.60, S.D. = 0.55 และ x̄ = 4.40, S.D. = 0.55) ตามลำดับ โดยหมวดที่ 6 ด้านทรัพยากรประกอบการเรียนการสอนมีค่าเฉลี่ยที่ต่ำที่สุดที่ (x̄= 4.20, S.D. = 0.45) ซึ่งระดับคุณภาพของรายวิชาความเป็นผู้ประกอบการสร้างสรรค์ผ่านตามเกณฑ์ที่ยอมรับได้เนื่องจากมีระดับคะแนนมากกว่า 3.51 ซึ่งเป็นค่าระดับคะแนนผู้วิจัยได้กำหนดเกณฑ์ไว้ในเบื้องต้น โดยผู้เชี่ยวชาญได้เสนอแนะให้ตรวจสอบความต้องการทักษะจำเป็นของผู้เรียนเพิ่มเติมเพื่อนำข้อมูลที่ได้ไปใช้ประกอบการพัฒนารายวิชาให้ตรงกับความสนใจของผู้เรียนและความต้องการการผลิตบัณฑิตที่มีความหลากหลายของวิชาชีพทางศิลปะการแสดงต่อไป

**สรุปและอภิปรายผล**

 ผู้วิจัยสามารถสรุปและอภิปรายผลการศึกษาตามวัตถุประสงค์การวิจัยได้เป็น 3 ส่วนดังนี้

1. ผลการศึกษาสภาพการจัดการเรียนรู้ความเป็นผู้ประกอบการสร้างสรรค์ทั้งสี่ด้านปรากฏดังนี้ ด้านหลักสูตรพบว่า แนวโน้มผู้เรียนลดน้อยลง บัณฑิตประกอบอาชีพอิสระแต่กลับขาดทักษะความเป็นผู้ประกอบการสร้างสรรค์ ด้านการจัดเรียนการสอนพบว่า ไม่มีการสอนทักษะความเป็นผู้ประกอบการสร้างสรรค์และการใช้เทคโนโลยีเพื่อประกอบการอย่างสร้างสรรค์ รวมทั้งขาดการบูรณาการทฤษฎีควบคู่การฝึกปฏิบัติจริง ด้านทรัพยากรแหล่งเรียนรู้พบว่าขาดองค์ความรู้เกี่ยวกับความเป็นผู้ประกอบการสร้างสรรค์โดยเฉพาะเชื่อมโยงกับศิลปะการแสดง และด้านการวัดและประเมินผลพบว่ามีการวัดผลไม่หลากหลายรูปแบบและเน้นการวัดเชิงวิชาการ สอดคล้องกับวิจารณ์ พานิช (2555) ที่กล่าวว่าการเรียนรู้ที่ถูกต้องของศตวรรษใหม่ต้องเรียนรู้ให้บรรลุถึงทักษะจากการเรียนรู้สู่ทักษะใช้วิชาเพื่อที่สามารถประยุกต์ใช้กับโลกแห่งความเป็นจริงได้ ดังนั้นจึงต้องเริ่มจากการลงมือกระทำ มั่นฝึกฝนและเรียนรู้ตลอดชีวิต อีกทั้งสอดคล้องกับนโยบายภาครัฐที่ชัดเจนตามรายงานการจัดการศึกษาเพื่อความเป็นผู้ประกอบการ กระทรวงศึกษาธิการ (2561) พบว่า การศึกษาความเป็นผู้ประกอบการเป็นหนึ่งในทักษะสำคัญแห่งศตวรรษที่ 21 ที่ได้รับความสนใจและมีการดำเนินการเพิ่มมากขึ้น มีการกำหนดกรอบแนวคิดและยุทธศาสตร์สำคัญต่อการจัดการเรียนรู้ในเนื้อหาเชิงสหวิทยาการสำหรับศตวรรษที่ 21 หลายรูปแบบที่ส่งเสริมความเป็นผู้ประกอบการ เช่น โมเดลประเทศไทย 4.0 ที่ส่งเสริมการสร้างผู้ประกอบการ โครงการเสริมสร้างผู้ประกอบการใหม่ (New Entrepreneur Creation: NEC) และการสร้างหลักสูตรการศึกษาสาขาผู้ประกอบการในมหาวิทยาลัยทั้งภาครัฐและเอกชนเป็นต้น อย่างไรก็ตามเห็นได้ชัดว่ายังไม่มีการศึกษาหรือสนับสนุน ความเป็นผู้ประกอบการสร้างสรรค์ที่ชัดเจน ซึ่งองค์ความรู้เฉพาะทางนี้เป็นองค์ประกอบสำคัญในการพัฒนาอุตสาหกรรมสร้างสรรค์

2. ผลการพัฒนารายวิชาความเป็นผู้ประกอบการสร้างสรรค์ตามกรอบมาตรฐานคุณวุฒิระดับอุดมศึกษาแห่งชาติในรูปแบบของ มคอ. 3 ประกอบด้วย 7 หมวด

 หมวดที่ 1. ข้อมูลทั่วไป โดยได้จัดทำเนื้อหาข้อมูลถูกต้องตามหลักสูตรปรับปรุง ศิลปะการแสดง พ.ศ.2564 และปรับปรุงให้ทันสมัยกับการเปลี่ยนแปลงระดับโลกที่มีการเน้นทักษะความเป็นผู้ประกอบการ ซึ่งสอดคล้องกับ ชลลดา เจียมจิตวานิชย์ และคณะ (2564) กล่าวว่าขั้นตอนการตรวจสอบทบทวนหลักสูตรในระดับอุดมศึกษามีความสำคัญต่อการสร้างและฝึกผู้ประกอบการใหม่ เพราะสถาบันอุดมศึกษาเป็นเหมือนแหล่งบ่มเพาะวิทยาการด้านการเป็นผู้ประกอบการ ดังนั้นต้องนำนโยบายไปสู่การปฏิบัติด้วยการริเริ่มและพัฒนาหลักสูตร

 หมวดที่ 2 ด้านจุดประสงค์รายวิชา โดยเน้นการประยุกต์ทักษะความเป็นผู้ประกอบการสร้างสรรค์ และวัตถุประสงค์ในการพัฒนารายวิชาเน้นให้ผู้เรียนสามารถนำทักษะไปใช้ในเชิงปฏิบัติการได้จริง ซึ่งสอดคล้องกับชีวัน ทองสอดแสงและคณะ (2560) ที่ศึกษาแนวทางการพัฒนาความรู้สู่การเป็นผู้ประกอบการพบว่า ผู้ประกอบการขาดความรู้ในการดำเนินการธุรกิจหรือมีความรู้แต่ไม่สามารถนํามาประยุกต์ใช้กับการแข่งขันในปัจจุบันได้ ดังนั้นการฝึกปฏิบัติหรือทดลองผ่านการจัดการเรียนรู้ในสถานศึกษาที่ฝึกทำและปฏิบัติบ่อยครั้งทำให้เกิดประสบการณ์และทักษะความเป็นผู้ประกอบการสร้างสรรค์

 หมวดที่3 ลักษณะการดำเนินงานรายวิชา โดยได้มีการระบุหัวข้อเนื้อหาตามคำอธิบายรายวิชาอย่างชัดเจนเพื่อสร้างคุณลักษณะความเป็นผู้ประกอบการสร้างสรรค์ ซึ่งสอดคล้องกับรายงานการวิจัยการจัดการศึกษาเพื่อพัฒนาความเป็นผู้ประกอบการ (กระทรวงศึกษาธิการ, 2561) ที่เน้นให้การศึกษาเพื่อความเป็นผู้ประกอบการเป็นมากกว่าการเตรียมความพร้อมสำหรับการดำเนินธุรกิจ แต่เกี่ยวกับการพัฒนาทัศนคติ ทักษะ และความรู้ความเป็นผู้ประกอบการที่สามารถทำให้ผู้เรียนเปลี่ยนความคิดให้เป็นการกระทำ (Turn ideas into action) การเรียนรู้การใช้ความสร้างสรรค์อย่างต่อเนื่องนี้เองสามารถเปลี่ยนเป็นวัฒนธรรมพฤติกรรม การเรียนรู้จากความผิดพลาดในอดีตสามารถทำให้เกิดการแบ่งปันความรู้ได้

 หมวดที่ 4 การพัฒนาผลการเรียนรู้ โดยได้มีการระบุข้อมูลครบตามมาตรฐานการเรียนรู้และสอดคล้องกับความรับผิดชอบมาตรฐานผลการเรียนรู้ มคอ 2. ด้วยการเจาะจงความรับผิดชอบหลักที่ทักษะทางปัญญา ทักษะสัมพันธ์ระหว่างบุคคลและความรับผิดชอบ ทักษะการวิเคราะห์เชิงตัวเลขการสื่อสารและการใช้เทคโนโลยีสารสนเทศ เนื่องด้วยทักษะความเป็นผู้ประกอบการเน้นการคิดวิเคราะห์ สังเคราะห์ การสื่อสารระหว่างบุคคล และการเท่าทันเทคโนโลยีสารสนเทศเป็นสำคัญ เพื่อสร้างและผลิตกำลังคนที่ขาดแคลนในภาคอุสาหกรรม ซึ่งสอคล้องกับการเชื่อมโยงระหว่างการผลิตกำลังคนในสาขาที่ขาดแคลน การเรียนรู้กับการทำงาน การให้บุคลากรด้านการวิจัยของภาครัฐสามารถไปทำงานในภาคเอกชน และการให้อุตสาหกรรมขนาดกลางและขนาดย่อม มีช่องทางได้เทคโนโลยีโดยความร่วมมือจากหน่วยงานและสถานศึกษาภาครัฐ (สำนักเลขาธิการคณะรัฐมนตรี, 2557)

หมวดที่ 5 แผนการสอนและการประเมินผลรายวิชาความเป็นผู้ประอบการสร้างสรรค์ โดยได้มีการสร้างแนวทางการจัดการเรียนการสอนหลากหลายรูปแบบและเน้นการเรียนรู้แบบผสมผสานซึ่งสอดคล้องกับการเรียนรู้ทักษะในศตวรรษที่ 21 ซึ่งสอดคล้องกับการวิจัยแนวทางการจัดการศึกษาเพื่อความเป็นประกอบการที่ควรจัดตั้งแต่การศึกษาขั้นพื้นฐาน อาชีวศึกษาและอุดมศึกษาให้มีความเหมาะสมต่อช่วงวัยและระดับการศึกษา ให้เป็นกระบวนการเรียนรู้ตลอดชีวิต (กระทรวงศึกษาธิการ, 2561)

 หมวดที่ 6 ทรัพยากรประกอบการเรียนการสอน โดยผลการศึกษาพบว่ามีความขาดแคลนข้อมูลความเป็นผู้ประกอบการสร้างสรรค์ของไทยทั้งในส่วนของแหล่งเรียนรู้ หนังสือตำรา เอกสารประกอบการสอนที่สามารถค้นคว้าได้อย่างสะดวกและทันสมัย ในการสร้างพัฒนาองค์ความรู้ บทเรียนและสื่อที่มีประเด็นความหลากหลายของความเป็นผู้ประกอบการสร้างสรรค์ในหลายระดับ จึงควรได้สร้างข้อมูลสื่อประกอบการเรียนการสอนด้านนี้เพิ่มขึ้นเพื่อป้อนภาคการศึกษาและสร้างกลุ่มเป้าหมายซึ่งเป็นกลุ่มนักศึกษาจบใหม่ที่ตั้งใจเป็นผู้ประกอบการรุ่นใหม่ (Young Entrepreneur) สอดคล้องกับงานวิจัย ของสำนักพัฒนาผู้ประกอบการใหม่ (2559) ที่กล่าวว่า กลุ่มนักศึกษา ผู้ประกอบการที่เริ่มต้นประกอบธุรกิจ 1-3 ปี ทายาทเจ้าของกิจการที่เตรียมตัวสืบทอดกิจการ ผู้ประกอบอาชีพอื่นอยู่แล้วหรือผู้รับจ้างอิสระแต่ตั้งใจจะเปลี่ยนมาเป็นผู้ประกอบการ ทั้งหมดเป็นกลุ่มที่มีความต้องการโอกาสและข้อมูลทางการศึกษาความเป็นผู้ประกอบการในหลายหลายรูปแบบ

 หมวดที่7 การประเมินและปรับปรุงการดำเนินงานรายวิชา โดยได้มีการระบุแนวทางกลยุทธ์การประเมินประสิทธิผลของรายวิชา การประเมินผู้สอน การปรับปรุงการสอน การทวนสอบและการดำเนินการทบทวนและปรับปรุงประสิทธิผลไว้อย่างชัดเจน ข้อมูลในส่วนนี้สามารถเห็นแนวโน้มการพัฒนาความทันสมัยให้สอดคล้องกับความต้องการการใช้บัณฑิต สามารถสร้างเทรนด์หรือความต้องการใหม่ๆ ให้เกิดขึ้นในสังคมที่ยังไม่มีความต้องการเพื่อสามารถสร้าบัณฑิตที่มีความรู้ความเป็นผู้ประกอบการสร้างสรรค์ ซึ่งเป็นไปตามหลักการตลาดตามแนวคิดของคอตเลอร์ (Kotler, 2003) ที่ว่า หลักทางการตลาดนั้นควรมองไปข้างหน้าเพื่อค้นหาความต้องการที่จะเกิดขึ้นในอนาคต โดยไม่ยึดติดอยู่เพียงความต้องการในปัจจุบันเท่านั้น

3. ผลการประเมินคุณภาพรายวิชาพบว่า คุณภาพของรายวิชามีค่าเฉลี่ยในภาพรวมทั้ง 7 หมวดอยู่ในระดับมากที่สุด (x̄= 4.54, S.D. = 0.52) โดยหมวดที่ 5 แผนการสอนและการประเมินผลมีค่าเฉลี่ยสูงที่สุด (x̄ = 4.80, S.D. = 0.55) ทั้งนี้เพราะแผนการเรียนการสอนรายวิชาสร้างเนื้อหาให้ผู้เรียนเข้าใจเป็นกระบวนการเริ่มจากความรู้เบื้องตันไปสู่ทักษะของการประกอบการสร้างสรรค์ โดยแผนการสอนมีการออกแบบให้มีความสอดคล้องกับการเรียนรู้ผสมผสาน (Blended Learning) ซึ่งเป็นพื้นที่หรือโปรแกรมทางการเรียนรู้ที่ใช้วิธีการผสมผสานระหว่างการเรียนรู้จากสื่ออิเล็กทรอนิกส์หรือ E-learning กับการสอนในชั้นเรียน (Bernath, 2012) ลักษณะของการผสมผสานทางการเรียนรู้สามารถมองได้สามรูปแบบคือการผสมผสานการสอนผ่านสื่อการสอน การผสมผสานวิธีการเรียนการสอน และการผสมผสานระหว่างการสอนแบบเผชิญหน้ากับการสอนออนไลน์ โดยแกรแฮม (Graham, 2012) กล่าวว่าเทคโนโลยีและนวัตกรรมที่ผ่านมาเป็นเพียงผู้สนับสนุนการเรียนการสอนแต่ในสถานการณ์ปกติใหม่ในปัจจุบัน เทคโนโลยีและนวัตกรรมจะกลายเป็นปัจจัยขับเคลื่อนในการบูรณาการและผสมผสานให้เกิดระบบการเรียนรู้แบบผสมผสาน (Blended Learning) ที่มีความหลากหลายรูปแบบ ขณะที่ผลจากการประเมินหมวดที่ 1.ข้อมูลทั่วไป หมวดที่ 2.จุดประสงค์และวัตถุประสงค์ หมวดที่ 3 ลักษณะการดำเนินงานรายวิชา หมวดที่ 7. การประเมินและปรับปรุงการดำเนินงานรายวิชาและ หมวดที่ 4. ด้านการพัฒนาผลการเรียนรู้มีค่าเฉลี่ยรองลงมา ทั้งห้าหมวดนี้เป็นหมวดเนื้อหาที่ค่อนข้างเป็นข้อมูลตายตัวตามคำอธิบายที่มีไว้ในหลักสูตรและเป็นกรอบที่สร้างขึ้นมาเพื่อทำให้เกิดแผนการเรียนการสอนในหมวดที่ 5 ซึ่งจะมีการเปลี่ยนแปลงและปรับปรุงแนวทางต่อเมื่อมีการจัดเรียนการสอนจริงแล้วที่สามารถปรับการประเมินได้ หรือมีการปรับรายวิชาปรับปรุงหลักสูตรเพื่อให้เพิ่มประสิทธิภาพในการเรียนการสอนและการผลิตบัณฑิต ส่วนด้านที่มีค่าเฉลี่ยน้อยที่สุดคือ หมวดที่ 6. ด้านทรัพยากรประกอบการเรียนการสอน ทั้งนี้เนื่องจากยังขาดแคลนหนังสือตำราเอกสารประกอบการสอนและข้อมูลเฉพาะทางด้านความเป็นผู้ประกอบการสร้างสรรค์ เอกสารส่วนใหญ่เป็นองค์ความรู้ผู้ประกอบการ การศึกษาความเป็นผู้ประกอบการและบทความเกี่ยวกับผู้ประกอบการสร้างสรรค์กรณีศึกษาของต่างประเทศ จากข้อมูลรายงานการจัดการศึกษาเพื่อความเป็นผู้ประกอบการ (กระทรวงศึกษาธิการ, 2561) พบว่า ไม่มีการแสดงถึง คุณลักษณะ หรือการให้คำนิยาม ผู้ประกอบการสร้างสรรค์อย่างชัดเจน ดังนั้นการสร้างองค์ความรู้และข้อมูลทางด้านนี้จำเป็นอย่างยิ่งในการขับเคลื่อนกลุ่มอุตสาหกรรมเศรษฐกิจสร้างสรรค์ การสร้างรายวิชาความเป็นผู้ประกอบการสร้างสรรค์ ในแขนงวิชาศิลปะการละครและความเป็นผู้ประกอบการสร้างสรรค์ นอกจากจะเป็นองค์ความรู้ ชุดข้อมูลในการพัฒนาการเรียนการสอนแล้วยังเป็นการปลูกฝังจิตวิญญาณความเป็นผู้ประกอบการ (entrepreneurial spirit) ให้เกิดขึ้นกับผู้เรียนในปัจจุบันเพื่อสร้างทรัพยากรมนุษย์เฉพาะด้านให้เกิดการสร้างงานและเปลี่ยนแปลงทางสังคม

**ข้อเสนอแนะของการวิจัย**

**ข้อเสนอแนะในการนำผลวิจัยไปใช้**

1. ควรนำผลการวิจัยไปปรับปรุงรายวิชาความเป็นผู้ประกอบการสร้างสรรค์และนำทดลองจัดการเรียนรู้จริงกับกลุ่มตัวอย่างก่อนนำไปใช้เพื่อศึกษาผลการใช้และปรับปรุงรายวิชาก่อนนำไปใช้สอนจริงให้ดียิ่งขึ้น

2. ควรให้นักศึกษาประเมินความพึงพอใจที่ต่อรายวิชาความเป็นผู้ประกอบการสร้างสรรค์เมื่อนำไปใช้สอนจริงในอนาคตเพื่อจะได้นำข้อมูลที่ได้มาแก้ไขปรับปรุงรายวิชาให้เหมาะสมกับความต้องการของผู้เรียนต่อไป

3. ควรให้อาจารย์ประจำหลักสูตรและผู้สอนร่วมกันวิเคราะห์สภาพการจัดการเรียนรู้เพิ่มเติมนอกเหนือจากการวิเคราะห์และสังเคราะห์จากเอกสารเพื่อหาแนวทางการพัฒนารายวิชาให้สอดคล้องกับผู้เรียน บริบทของสถานศึกษา การจัดการเรียนรู้และกระแสการเปลี่ยนแปลงที่ส่งผลต่อการจัดการศึกษา

**ข้อเสนอแนะในการวิจัยต่อไป**

1. สถานศึกษาอุดมศึกษาทุกระดับชั้นได้แก่ ระดับสาขา ระดับคณะ และระดับมหาวิทยาลัยควรให้ความสำคัญเกี่ยวกับการพัฒนารายวิชาความเป็นผู้ประกอบการสร้างสรรค์อยู่ภายในหลักสูตร โดยสามารถทำในลักษณะของการวิจัยเพื่อนำข้อมูลที่ได้ไปพัฒนาเป็นรายวิชาเลือกเสรีหรือรายวิชาทั่วไปให้นักศึกษาต่างคณะหรือต่างมหาวิทยาลัยที่มีความสนใจสามารถเลือกลงทะเบียนเรียนได้

2. ควรเปิดรายวิชาความเป็นผู้ประกอบการสร้างสรรค์ให้ประชาชนทั่วไปที่สนใจที่จะพัฒนาความเป็นผู้ประกอบการสร้างสรรค์ได้เข้าเรียนด้วยการจัดเป็นหลักสูตรอบรมระสั้น หรือสร้างเป็นรายวิชาเชิงประสบการณ์ที่สามารถสะสมหน่วยกิตการเรียนรู้ (Academic Credit Bank) เพื่อเปิดโอกาสให้เกิดระบบการศึกษาการเรียนรู้ตลอดชีวิต (Life Long Learning)

3. ควรบูรณาการรายวิชาความเป็นผู้ประกอบการสร้างสรรค์กับศาสตร์อื่นนอกเหนือจากหลักสูตรศิลปะการแสดง หรือกับหน่วยการศึกษาอื่นเพื่อกระตุ้นให้เกิดกระบวนการในการสร้างแนวทางใหม่ในการประกอบอาชีพให้กับผู้เรียน

**เอกสารอ้างอิง**

กระทรวงศึกษาธิการ. (2558). *ประกาศกระทรวงศึกษาธิการ พ.ศ. 2558 เรื่อง มาตรฐานคุณวุฒิปริญญาตรี สาขาศิลปกรรมศาสตร์.* (ลงวันที่ 30 กันยายน 2558).

กระทรวงศึกษาธิการ. (2561). *รายงานการวิจัย การจัดการศึกษาเพื่อพัฒนาความเป็นเป็นผู้ประกอบการ (Entrepreneurship Education).* พริกหวานกราฟฟิค.

คณะศิลปกรรมศาสตร์ มหาวิทยาลัยราชภัฏสวนสุนนันทา. (2563). *หลักสูตรคณศิลปกรรมศาสตรบัณฑิต สาขาศิลปะการแสดง หลักสูตรปรับปรุง พ.ศ. 2564.* (ลงวันที่ 26 สิงหาคม 2563).

คณะศิลปกรรมศาสตร์ มหาวิทยาลัยราชภัฏสวนสุนนันทา. (2563). *รายงานการดำเนินงานของหลักสูตรศิลปะการแสดง ประจำปี 2562.* (ลงวันที่ 22 กรกฏาคม 2563).

คณะศิลปกรรมศาสตร์ มหาวิทยาลัยราชภัฏสวนสุนนันทา. (2564). *รายงานประกันคุณภาพของหลักสูตรศิลปะการแสดง ประจำปี 2563.* (ลงวันที่ 20 สิงหาคม 2564).

ชลลดา เจียมจิตวานิชย์, จิรพล จิยะจันทน์ และนพดล พันธุ์พานิช. (2564). *ตัวแบบการเป็นผู้ประกอบการใหม่ของนักศึกษาปริญญาตรีสังกัดมหาวิทยาลัยในเขตกรุงเทพมหานครและปริมณฑล.* วารสารวิชาการสถาบันเทคโนโลยีแห่งสุวรรณภูมิ (สาขามนุษยศาสตร์และสังคมศาสตร์). ปีที่ 7. ฉบับที่ 1

ชีวัน ทองสอดแสง, ประภัสสร สมอออน, อาทิตย์ฉัตรชัยพลรัตน์และคนอื่นๆ. (2560). *แนวทางการพัฒนาความรู้สู่การเป็นผู้ประกอบการหน่วยบ่มเพาะวิสาหกิจภาคตะวันออกเฉียงเหนือตอนบนในประเทศไทย.* วารสารวิทยาลัยบัณฑิตเอเชีย, 7 (ฉบับพิเศษ), 2-10

บุญชม ศรีสะอาด. (2560). *การวิจัยเบื้องต้น* (พิมพ์ครั้งที่ 10). กรุงเทพฯ: สุวีริยาสาส์น.

พระราชกฤษฎีกาจัดตั้งสำนักงานส่งเสริมเศรษฐกิจสร้างสรรค์ (องค์กรมหาชน) พ.ศ. 2561 (2561, 13 สิงหาคม). *ราชกิจจานุเบกษา*. เล่ม 135 (ตอนที่ 59 ก), หน้า 27.

มนฑิณี ยงวิกุล. (2553). *Creative City: เมืองสร้างสรรค์คืออะไร.* (ออนไลน์). แหล่งที่มา http://www.tcdc.or.th /articles/ others/17453/#Creative-City. (1 มีนาคม 2564).

วิจารณ์ พานิช. (2555). *วิถีสร้างการเรียนรู้เพื่อศิษย์ในศตวรรษที่ 21.* กรุงเทพฯ. มูลนิธิสดศรี-สฤษกดิ์วงศ์

สำนักพัฒนาผู้ประกอบการใหม่. (2559). *โครงการเสริมสร้างผู้ประกอบการใหม่.* (ออนไลน์).แหล่งที่มา http://nec.dip.go.th. (1 มีนาคม 2564).

สำนักเลขาธิการคณะรัฐมนตรี. (2557). *คำแถลงนโยบายรัฐบาล พลเอก ประยุทธ์ จันทร์โอชา นายกรัฐมนตรี.* (ออนไลน์).แหล่งที่มา http://thaipublica.org/20014/09/ncpo-watch-1/. (1 มีนาคม 2564).

Bernath, R. (2012). Effectives Approaches to Blended Learning for Independent Schools. (online).

Bujor, A., & Avasilcai, S. (2014). *Creative entrepreneurship in Europe: A framework of analysis.* Fascicle of Management and Technological Engineering, (1, May), 151–156.

Bujor, A., & Avasilcai, S. (2016). *The creative entrepreneur: A framework of analysis.* Procedia - Social and Behavioral Sciences, 221, 21–28. https://doi.org/10.1016/ j.sbspro.2016.05.086

Graham, C.R. (2012). Introduction to Blended Learning. (online). Available from http://www.media.wiley.com/product\_data/except/86/C.pdf.

Hausmann, A., & Heinze, A. (2016). *Entrepreneurship in the cultural and creative industries: Insights from an emergent field.* Artivate: A Journal of Entrepreneurship in the Arts, 5(2), 7-22.

Kotler, P. (2003) *Marketing Management.* 11th Edition, Prentice-Hall, Upper Saddle River.